b'\n_START_ARTICLE_\nJoutsenon vesitorni\n_START_PARAGRAPH_\nJoutsenon vesitorni on vesitorni entisen Joutsenon kaupungin keskustassa, nykyisess\xc3\xa4 Lappeenrannassa. Torni rakennettiin vuonna 1963, ja sen suunnitteli diplomi-insin\xc3\xb6\xc3\xb6ri Allan Schmidt._NEWLINE_Tornin kokonaiskorkeus on 33,7 metri\xc3\xa4. J\xc3\xa4nnitetty ter\xc3\xa4sbetoninen vesis\xc3\xa4ili\xc3\xb6 on muodoltaan sienim\xc3\xa4inen, ja sen tilavuus on 700 kuutiometri\xc3\xa4. Torni on rakennettu paikallavalamalla. Jyv\xc3\xa4skyl\xc3\xa4ss\xc3\xa4 marraskuussa 2012 tapahtuneen Kangasvuoren vesitornin sortumisen seurauksena Joutsenon vesitornissa tehtiin elokuussa 2014 kuntotutkimus, jonka mukaan tornin betoni- ja ter\xc3\xa4srakenteet ovat kunnossa. Puutteita oli tornin kulkureiteiss\xc3\xa4, valaistuksessa ja ulkopinnan rappauksessa._NEWLINE_Torni sijaisee Putkinotkon kaupunginosassa Kesolantien, Saimaantien ja Putkinotkontien v\xc3\xa4liin j\xc3\xa4\xc3\xa4v\xc3\xa4ll\xc3\xa4 hallinto- ja virastorakennusten korttelialueella, jossa ovat my\xc3\xb6s Jalmari Lankisen suunnittelemat 1950-luvulla rakennetut virastotalot 1, 2 ja 3. Vastap\xc3\xa4\xc3\xa4t\xc3\xa4 tornia risteyksen toisella puolen on Joutsenon kirkko. Etel\xc3\xa4-Karjalan museon vuonna 2008 tekem\xc3\xa4ss\xc3\xa4 inventoinnissa vesitornin ja virastotalojen arvioitiin muodostavan yhdess\xc3\xa4 paikallisesti ja maisemallisesti arvokkaan kokonaisuuden ja olevan edustava esimerkki aikansa julkisesta rakentamisesta. Toukokuusta 2015 alkaen on ollut vireill\xc3\xa4 asemakaavamuutos, jossa  virastotalot on tarkoitus muuttaa asuin-, liike- ja toimistok\xc3\xa4ytt\xc3\xb6\xc3\xb6n. Uudessa kaavassa vesitorni ja virastotalot 1 ja 2 on merkitty sr-2-suojelumerkinn\xc3\xa4ll\xc3\xa4._NEWLINE_Tornissa on ollut aikoinaan kahvila, mutta se on lopetettu jo kauan sitten.'